Klokken 20.00 blev der lukket ned for stemmeboksene.

Muligheden for at påvirke, hvem der skal være kommunens næste borgmester er der ikke længere i Vesthimmerland Kommune. I kommunen, hvor konservative Knud Kristensen er borgmester, blev der lukket ned for valgstederne klokken 20. - Så er klokken tyve. Er der flere vælgere, der vil afgive deres stemme? Spørger Jan Dyregaard, der er valgformand i Vesthimmerland, der samtidig kan fortælle om en flot stemmeprocent på 73. Den siddende borgmester Knud Kristensen fik ved sidste valg omkring 5.000 personlige stemmer, og er også spinkel favorit til at kunne tage borgmesterkæden om halsen efter dette valg. Modsat landssituationen står de konservative stærkt i Vesthimmerland. - Han kan gå hen og blive helten hos de konservative, spår valgforsker Johannes Andersen om Knud Kristensens muligheder.